OBH 7562/1996.
Az állampolgári jogok országgyűlési biztosának jelentése
Ügyintéző: Dr. Somosi György

Az eljárás megindítása

Panaszos az állampolgári jogok országgyűlési biztosához intézett beadványában azt sérelmezte, hogy a MATÁV Rt. /a továbbiakban: Rt./ a belépési díj ismételt megfizetésére szólította fel édesapját.
A rendelkezésemre álló információk alapján az alkotmányos jogsértést kizárni nem lehetett, ezért megkerestem az Rt. Óbuda Távközlési Centrumát és kértem a beadvánnyal kapcsolatos tájékoztatás megadását.

A megállapított tényállás

Panaszos édesapja, korábban előterjesztett igénylésére 1980. július 29-én kapta meg a 189-6186 kapcsolási számú telefont. A szerelési költségen felül a Távbeszélődíjszabásban meghatározott 4.000 Ft. belépési díj megfizetésének is eleget tett.
1990. április 2-án lakcímváltozás következtében kérte a távbeszélő állomás áthelyezését. Kérelmét ezt követően többször is előadta, a megkeresett szervek azonban azt a tájékoztatást adták, hogy az állomás áthelyezése nem lehetséges, mert a távbeszélő központ telített.
1996. szeptemberében az Rt. panaszos édesapja részére egyéni előfizetői szerződést küldött, mellékelve a 30.000 Ft. belépési díj + ÁFA-t tartalmazó csekket. 
Az állomás kapcsolási száma 367-6004.

Az ügy jogszabályi háttere

A távközlési beruházási hozzájárulásról szóló 16/1987. (V. 13.) MT rendelet hatályon kívül helyezéséről szóló 84/1995. (VII.12.) Korm. rendelet 2. § (3) szerint a rendelet hatálybalépése előtt befizetett beruházási hozzájárulást az annak beszedésére jogosult távközlési szervezet – a külön jogszabályban foglaltak szerint – köteles nyilvántartani.
A (4) bekezdése úgy rendelkezik, hogy a távbeszélő-állomás átírása vagy áthelyezése esetében – arra a szolgáltatás-hozzáférési pontra, amelyért a beruházási hozzájárulást még nem fizették meg – a külön jogszabályban meghatározott mértékű belépési díjat kell a jogosult részére megfizetni.
A közcélú távbeszélő szolgáltatás-hozzáférési pont létesítéséért fizetendő egyszeri belépési díjról szóló 11/1995. (VII.12.) KHVM rendelet 6. § (1) bekezdése szerint a szolgáltató az előfizető kérésének megfelelően a belépési díj ismételt megfizetése nélkül helyezi át a szolgáltatási területéhez tartozó primer körzetben (körzetekben) a szolgáltatás-hozzáférési pontot (áthelyezés).
A 11/1995. (VII. 12.) KHVM rendelet melléklete alapján a belépési díj legmagasabb mértéke (áfa nélkül) előfizetői szerződés esetében egyéni igénylők, előfizetők
 esetében főállomásnál 30.000 Ft.
A szerződésmódosítás díja 1.500 Ft.

Az érintett alkotmányos jog

Az Országgyűlési Biztos eljárása során a következő alkotmányos jogot vizsgálta az üggyel kapcsolatban.
A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

A vizsgálat megállapításai

Az Óbuda Távközlési Centrum Hivatalom megkeresésére 1997. március 18-án kelt levelében tájékoztatott, hogy a panaszt kivizsgálta. Megállapította, hogy a 367-6004 kapcsolási számra a belépési díjat panaszos édesapjának nem kell megfizetnie. Közölte továbbá, hogy tájékoztató levelével egyidejűleg a belépési díjról szóló számlát törölte.
A fent hivatkozott jogszabályok alapján ha korábban a belépési díjat megfizették, az ismételten nem követelhető. A korábban befizetett beruházási hozzájárulásról a szolgáltató nyilvántartást vezet.
Vizsgálatom során megállapítottam, hogy panaszos édesapja a belépési díjat már megfizette, erre tekintettel az Rt. indokolatlanul szólította fel annak ismételt megfizetésére, megsértve ezzel a jogállamiságból fakadó jogbiztonság alkotmányos elvét.

Ajánlás

Az állampolgári jogok országgyűlési biztosáról szóló 1993. évi LIX. törvény 24. §-a alapján felkérem az Rt. elnök-vezérigazgatóját, hogy  a konkrét ügyben a  mulasztásért felelősökkel szemben folytasson le fegyelmi eljárást.

Budapest, 1997. április 8.

Gönczöl Katalin